### NN 120/2025 (12.9.2025.), Uredba o uvjetima i načinima upravljanja privremeno oduzetom imovinom

Vlada Republike Hrvatske

1707

Na temelju članka 46. Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.), Vlada Republike Hrvatske je na sjednici održanoj 11. rujna 2025. donijela

UREDBU

O UVJETIMA I NAČINIMA UPRAVLJANJA PRIVREMENO ODUZETOM IMOVINOM

Članak 1.

Ovom Uredbom propisuju se uvjeti i načini upravljanja imovinom koja je u kaznenom postupku odlukom tijela nadležnog po posebnom zakonu privremeno oduzeta okrivljeniku ili s njim povezanim osobama kao imovinska korist ostvarena kaznenim djelom, odnosno protupravnom radnjom, kao predmet namijenjen ili uporabljen za počinjenje kaznenog djela ili kao predmet nastao počinjenjem kaznenog djela (u daljnjem tekstu: privremeno oduzeta imovina), i koja je predana na upravljanje Ministarstvu prostornoga uređenja, graditeljstva i državne imovine (u daljnjem tekstu: Ministarstvo).

Članak 2.

(1) Upravljanje privremeno oduzetom imovinom obuhvaća: vođenje evidencija (upisnika) o privremeno oduzetoj imovini, smještaj, čuvanje, prodaju, uporabu, najam ili zakup privremeno oduzete imovine i druge poslove u skladu sa Zakonom o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.).

(2) Ministarstvo upravlja privremeno oduzetom imovinom nakon ispunjenja sljedećih uvjeta:

– zaprimanja odluke nadležnog tijela o određivanju privremene mjere radi osiguranja oduzimanja imovinske koristi ostvarene kaznenim djelom, odnosno protupravnom radnjom, predmeta namijenjenog ili upotrijebljenog za počinjenje kaznenoga djela ili predmeta nastalog počinjenjem kaznenoga djela (u daljnjem tekstu: odluka o privremenoj mjeri) i davanju privremeno oduzete imovine na upravljanje Ministarstvu

– preuzimanja u posjed privremeno oduzete imovine.

(3) Ministarstvo upravlja privremeno oduzetom imovinom pažnjom dobrog domaćina.

(4) Ako Ministarstvo pri preuzimanju privremeno oduzete imovine u posjed, odnosno pri predaji iste korisniku ili kupcu, posumnja da ta privremeno oduzeta imovina nema carinski status robe Europske unije, o istome će obavijestiti Ministarstvo financija, Carinsku upravu.

(5) Raspolaganje robom koja nije roba Europske unije moguće je samo nakon provedenih carinskih formalnosti i podmirenja mogućeg carinskog duga.

(6) Protustrankom u smislu ove Uredbe smatra se:

– fizička ili pravna osoba protiv koje je izdan nalog za zamrzavanje ili oduzimanje imovine

– fizička ili pravna osoba u čijem je vlasništvu imovina koja je predmet naloga za zamrzavanje ili oduzimanje

– treća strana čijim se pravima u vezi s imovinom koja je predmet naloga za zamrzavanje ili oduzimanje izravno nanosi šteta tim nalogom.

Članak 3.

(1) Ministarstvo vodi sljedeće evidencije o privremeno oduzetoj imovini:

– upisnik pokretnina

– upisnik nekretnina

– upisnik dionica, udjela ili poslovnih udjela u trgovačkim društvima

– upisnik gotovog novca, vrijednosnih papira i vrijednosti u virtualnoj valuti.

(2) Po zaprimanju odluke o privremenoj mjeri kojom je privremeno oduzeta imovina dana na upravljanje Ministarstvu, Ministarstvo će u upisnike iz stavka 1. ovoga članka upisati dostupne podatke, a u slučaju da podaci koji se moraju upisati nisu dostavljeni, iste će po službenoj dužnosti zatražiti od nadležnog tijela te sačiniti službenu bilješku i isto upisati u upisnik kao napomenu.

Članak 4.

(1) Nakon zaprimanja odluke o privremenoj mjeri koja je određena na pokretnini Ministarstvo će mjeru upisati u upisnik privremeno oduzetih pokretnina.

(2) Ministarstvo će od predlagatelja osiguranja ili tijela nadležnog za provedbu odluke o privremenoj mjeri pribaviti zapisnik ili drugu ispravu sačinjenu prilikom provedbe odluke o privremenoj mjeri u kojoj je opisano stanje pokretnine te podatke o smještaju pokretnine.

(3) Ministarstvo preuzima privremeno oduzete pokretnine na upravljanje nakon što predlagatelj osiguranja ili tijelo nadležno za provedbu odluke o privremenoj mjeri, provede tu odluku.

(4) Ministarstvo će o preuzimanju privremeno oduzete pokretnine sastaviti zapisnik te pokretnine smjestiti u odgovarajući smještajni prostor.

(5) Pokretnine u obliku satova, zlata, plemenitih metala, dragog ili poludragog kamenja i druge pokretnine veće vrijednosti koje su predane na upravljanje Ministarstvu smjestit će se u sef Ministarstva ili u sef poslovne banke s kojom Ministarstvo ima sklopljen ugovor o zakupu sefa.

(6) Umjetničke slike, skulpture, knjige, umjetničke materijale te ostale oduzete pokretnine povijesne, arheološke, etnografske, kulturne, znanstvene ili slične vrijednosti koje su predane na upravljanje Ministarstvu, pohranit će se u odgovarajućim smještajnim prostorima, a ako je za njih potrebno osigurati posebne uvjete čuvanja, pohranit će se u odgovarajućim ustanovama.

(7) Motocikle, osobna i teretna vozila, plovila te ostala prijevozna sredstva koja su predana na upravljanje Ministarstvu, Ministarstvo će smjestiti u skladišta u vlasništvu Republike Hrvatske ili na drugoj lokaciji ukoliko ne postoji raspoloživo skladište u vlasništvu Republike Hrvatske.

(8) Prava i obveze u vezi sa smještajem pokretnina koje Ministarstvo povjerava drugim pravnim i fizičkim osobama, uredit će se međusobnim ugovorom.

(9) Ministarstvo može donijeti odluku o prodaji privremeno oduzete pokretnine koja je predana na upravljanje Ministarstvu u sljedećim slučajevima:

– ako je čuvanje pokretnine opasno. Čuvanje pokretnine je opasno ako Ministarstvo, ili treća osoba kojoj je pokretnina povjerena na čuvanje, ne može osigurati uvjete za sigurno čuvanje i održavanje pokretnine

– ako je trošak čuvanja i održavanja pokretnine nerazmjeran u odnosu na vrijednost pokretnine. Trošak čuvanja i održavanja pokretnine je nerazmjeran u odnosu na vrijednost pokretnine ako za razdoblje od jedne godine iznosi više od 12 % procijenjene vrijednosti pokretnine

– ako predstoji neposredna opasnost od propadanja. Neposredna opasnost od propadanja pokretnine predstoji ako se radi o lako kvarljivim pokretninama koje imaju ograničen rok trajanja

– ako predstoji opasnost od znatnog gubitka vrijednosti. Znatan gubitak vrijednosti pokretnine predstoji ako pokretnina u razdoblju od jedne godine pohrane i čuvanja izgubi više od 10 % u odnosu na procijenjenu vrijednost pokretnine

– ako zbroj iznosa potrebnog za čuvanje i održavanje pokretnine za razdoblje od jedne godine i iznosa gubitka vrijednosti pokretnine u jednoj godini iznosi više od 15 % procijenjene vrijednosti pokretnine.

(10) Ministarstvo može donijeti odluku da se privremeno oduzeta pokretnina koja je predana na upravljanje Ministarstvu daje na uporabu, iznajmi ili preda u zakup trećoj osobi u skladu s namjenom pokretnine i ako se takvim raspolaganjem ostvaruje ušteda za državni proračun, ili ekonomska korist, ili se ostvaruje opći, javni ili socijalni interes.

(11) Protiv odluke Ministarstva iz stavaka 9. i 10. ovoga članka protustranka može izjaviti pisani prigovor sudu koji je stvarno i mjesno nadležan za postupanje u kaznenom postupku u roku od tri dana od dana njezine dostave, a koji se Ministarstvu dostavlja u dva istovjetna primjerka.

(12) Ministarstvo će u roku od osam dana od dana zaprimanja pisanog prigovora isti zajedno s cjelokupnom dokumentacijom i očitovanjem Ministarstva na prigovor dostaviti sudu koji je stvarno i mjesno nadležan za postupanje u kaznenom postupku radi donošenja odluke o prigovoru.

(13) U slučaju prihvaćanja prigovora protustranka je dužna snositi troškove čuvanja i održavanja pokretnine, te je dužna nadok­naditi eventualni gubitak vrijednosti privremeno oduzete pokretnine od dana donošenja odluke Ministarstva do dana donošenja pravomoćne sudske presude.

(14) Sredstva od prodaje, najma ili zakupa privremeno oduzetih pokretnina Ministarstvo će kao depozit položiti na jedinstveni račun državnog proračuna sve do pravomoćnog okončanja sudskog postupka, nakon čega će se, ovisno o pravomoćnoj sudskoj odluci, sredstva evidentirati kao prihod državnog proračuna ili isplatiti okrivljeniku ili drugoj osobi od koje je pokretnina oduzeta.

(15) Protustranka nema pravo na kamate na sredstva iz stavka 14. ovoga članka.

Članak 5.

(1) Nakon zaprimanja odluke o privremenoj mjeri koja je određena na nekretnini Ministarstvo će mjeru upisati u upisnik privremeno oduzetih nekretnina.

(2) Ministarstvo će od predlagatelja osiguranja ili tijela nadležnog za provođenje odluke o privremenoj mjeri pribaviti zapisnik ili drugu ispravu sačinjenu prilikom provedbe odluke o privremenoj mjeri.

(3) Ministarstvo preuzima privremeno oduzete nekretnine na upravljanje nakon što predlagatelj osiguranja ili tijelo nadležno za provedbu odluke o privremenoj mjeri, provede tu odluku.

(4) Ministarstvo će o preuzimanju privremeno oduzete nekretnine sastaviti zapisnik.

(5) Ako je privremeno oduzeta nekretnina predana na upravljanje Ministarstvu, Ministarstvo može donijeti odluku da se nekretnina proda, da na uporabu, iznajmi ili preda u zakup trećoj osobi u skladu s namjenom nekretnine.

(6) Prije svakog raspolaganja nekretninama u smislu stavka 5. ovoga članka izvršit će se procjena vrijednosti nekretnina po osobi koja je za to ovlaštena sukladno propisima kojima je uređena procjena vrijednosti nekretnina.

(7) Ministarstvo može donijeti odluku o prodaji privremeno oduzete nekretnine koja je predana na upravljanje Ministarstvu u sljedećim slučajevima:

– ako je čuvanje nekretnine opasno. Čuvanje nekretnine je opasno ako Ministarstvo, ili treća osoba kojoj je nekretnina povjerena na upravljanje, ne može osigurati uvjete za sigurno čuvanje i održavanje nekretnine

– ako je trošak čuvanja i održavanja nekretnine nerazmjeran u odnosu na vrijednost nekretnine. Trošak čuvanja i održavanja nekretnine, što uključuje i režijske troškove za nekretninu, je nerazmjeran u odnosu na vrijednost nekretnine ako za razdoblje od jedne godine iznosi više od 10 % procijenjene vrijednosti nekretnine

– ako predstoji neposredna opasnost od propadanja. Neposredna opasnost od propadanja nekretnine predstoji ako se radi o građevini koja nije sigurna i nije pogodna za uporabu

– ako predstoji opasnost od znatnog gubitka vrijednosti nekretnine. Znatan gubitak vrijednosti predstoji ako nekretnina u razdoblju od jedne godine od dana početka čuvanja izgubi vrijednost više od 8 % procijenjene vrijednosti nekretnine

– ako zbroj iznosa potrebnog za čuvanje i održavanje nekretnine, što uključuje i režijske troškove za nekretninu, za razdoblje od jedne godine i iznosa gubitka vrijednosti nekretnine u jednog godini iznosi više od 12 % procijenjene vrijednosti nekretnine.

(8) Ministarstvo može donijeti odluku da se privremeno oduzeta nekretnina koja je predana na upravljanje Ministarstvu daje na uporabu, iznajmi ili preda u zakup u skladu s namjenom nekretnine ukoliko takvo raspolaganje ne dovodi do smanjenja vrijednosti nekretnine, odnosno ako se takvim raspolaganjem ostvaruje ušteda za državni proračun, ili ekonomska korist, ili se ostvaruje opći, javni ili socijalni interes.

(9) Protiv odluke Ministarstva iz stavaka 7. i 8. ovoga članka protustranka može izjaviti pisani prigovor sudu koji je stvarno i mjesno nadležan za postupanje u kaznenom postupku u roku od tri dana od dana njezine dostave, a koji se Ministarstvu dostavlja u dva istovjetna primjerka.

(10) Ministarstvo će u roku od osam dana od dana zaprimanja pisanog prigovora isti zajedno s cjelokupnom dokumentacijom i očitovanjem Ministarstva na prigovor dostaviti sudu koji je stvarno i mjesno nadležan za postupanje u kaznenom postupku radi donošenja odluke o prigovoru.

(11) U slučaju prihvaćanja prigovora protustranka je dužna snositi troškove čuvanja i režijskih troškova nekretnine, nadoknaditi eventualni gubitak vrijednosti privremeno oduzete nekretnine, te nadoknaditi iznos koji bi se ostvario najmom ili zakupom nekretnine od dana donošenja odluke Ministarstva do dana donošenja pravomoćne sudske presude.

(12) Sredstva od prodaje, najma ili zakupa privremeno oduzetih nekretnina Ministarstvo će kao depozit položiti na jedinstveni račun državnog proračuna sve do pravomoćnog okončanja sudskog postupka, nakon čega će se, ovisno o pravomoćnoj sudskoj odluci, sredstva evidentirati kao prihod državnog proračuna ili isplatiti okrivljeniku ili drugoj osobi od koje je nekretnina oduzeta.

(13) Protustranka nema pravo na kamate na sredstva iz stavka 12. ovoga članka.

Članak 6.

(1) Nakon zaprimanja odluke o privremenoj mjeri koja je određena na dionicama, udjelima ili poslovnim udjelima Ministarstvo će mjeru upisati u upisnik privremeno oduzetih dionica, udjela ili poslovnih udjela.

(2) Ministarstvo će od predlagatelja osiguranja ili tijela nadležnog za provođenje odluke o privremenoj mjeri pribaviti podatke o dionicama, udjelima ili poslovnim udjelima te upisati privremenu mjeru u odgovarajuće registre.

(3) Za dionice, udjele i poslovne udjele koji su predani na upravljanje Ministarstvu, Ministarstvo će preuzeti i koristiti sva prava i obveze imatelja dionice, udjela ili poslovnog udjela sukladno Zakonu o trgovačkim društvima (»Narodne novine« br. 111/93., 34/99., 121/99. – vjerodostojno tumačenje, 52/00. – Odluka Ustavnog suda Republike Hrvatske, 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22., 114/22., 18/23., 130/23. i 136/24.), kao i sukladno odredbama zakona i podzakonskih propisa kojima se uređuje upravljanje dionicama i poslovnim udjelima u pravnim osobama u vlasništvu Republike Hrvatske.

(4) Ministarstvo može temeljem punomoći ovlastiti Centar za restrukturiranje i prodaju da u ime i za račun Republike Hrvatske upravlja imovinom iz stavka 3. ovoga članka.

(5) Ministarstvo može donijeti odluku o prodaji privremeno oduzetih dionica, udjela ili poslovnih udjela koje su predane na upravljanje Ministarstvu u sljedećim slučajevima:

– ako se radi o dionicama kojima se trguje na uređenom tržištu kapitala koje čine manje od 5 % temeljnog kapitala

– ako predstoji neposredna opasnost od propadanja. Neposredna opasnost od propadanja društva predstoji ako su ostvarene pretpostavke za otvaranje stečajnog postupka

– ako predstoji opasnost od znatnog gubitka vrijednosti dionica, udjela ili poslovnih udjela. Znatan gubitak vrijednosti predstoji ako je stanje na tržištu dionica, udjela ili poslovnih udjela takvo da je razumno očekivati pad vrijednosti.

(6) Protiv odluke Ministarstva iz stavka 5. ovoga članka protustranka može izjaviti pisani prigovor sudu koji je stvarno i mjesno nadležan za postupanje u kaznenom postupku u roku od tri dana od dana njezine dostave, a koji se Ministarstvu dostavlja u dva istovjetna primjerka.

(7) Ministarstvo će u roku od osam dana od dana zaprimanja pisanog prigovora isti zajedno s cjelokupnom dokumentacijom i očitovanjem Ministarstva na prigovor dostaviti sudu koji je stvarno i mjesno nadležan za postupanje u kaznenom postupku radi donošenja odluke o prigovoru.

(8) U slučaju prihvaćanja prigovora protustranka je dužna nadoknaditi eventualni gubitak vrijednosti privremeno oduzetih dionica, udjela ili poslovnih udjela.

(9) Sredstva od prodaje privremeno oduzetih dionica, udjela ili poslovnih udjela Ministarstvo će kao depozit položiti na jedinstveni račun državnog proračuna sve do pravomoćnog okončanja sudskog postupka, nakon čega će se, ovisno o pravomoćnoj sudskoj odluci, sredstva evidentirati kao prihod državnog proračuna ili isplatiti okrivljeniku ili drugoj osobi od koje su privremeno oduzete dionice, udjeli ili poslovni udjeli.

(10) Protustranka nema pravo na kamate na sredstva iz stavka 9. ovoga članka.

Članak 7.

(1) Nakon zaprimanja odluke o privremenoj mjeri koja je određena na novcu, vrijednosnim papirima ili vrijednosti u virtualnoj valuti Ministarstvo će mjeru upisati u upisnik privremeno oduzetog gotovog novca, vrijednosnih papira i vrijednosti u virtualnoj valuti.

(2) Predlagatelj osiguranja ili nadležno tijelo Ministarstvu će dostaviti zapisnik sačinjen prilikom provedbe odluke o privremenoj mjeri ili drugu ispravu sačinjenu prilikom provedbe odluke o privremenoj mjeri u kojoj su gotov novac, vrijednosni papiri ili vrijednosti u virtualnoj valuti opisani na odgovarajući način.

(3) Privremeno oduzeta novčana sredstva u eurima predlagatelj osiguranja ili nadležno tijelo uplatit će na jedinstveni račun državnog proračuna te će Ministarstvu dostaviti obavijest o provedenoj transakciji.

(4) Ovisno o pravomoćnoj odluci nadležnog tijela, privremeno oduzeta sredstva iz stavka 3. ovoga članka evidentirat će se kao prihod državnog proračuna ili isplatiti okrivljeniku ili drugoj osobi koju odredi nadležno tijelo.

(5) Privremeno oduzeta novčana sredstva u stranoj valuti predlagatelj osiguranja ili nadležno tijelo uplatit će na račun Ministarstva otvoren za tu namjenu u kreditnoj instituciji te će Ministarstvu dostaviti obavijest o provedenoj transakciji.

(6) Privremeno oduzeta novčana sredstva u stranoj valuti koja nije moguće uplatiti na račun iz stavka 5. ovoga članka, predlagatelj osiguranja ili nadležno tijelo će, ako je moguće, konvertirati u eure kod ovlaštenog mjenjača i uplatiti na jedinstveni račun državnog proračuna te će Ministarstvu dostaviti obavijest o provedenoj transakciji, odnosno čuvati kod predlagatelja osiguranja ili nadležnog tijela.

(7) Ovisno o pravomoćnoj odluci nadležnog tijela privremeno oduzeta novčana sredstva na računu Ministarstva iz stavka 5. ovoga članka uplatit će se na jedinstveni račun državnog proračuna i evidentirati kao prihod državnog proračuna ili isplatiti okrivljeniku ili drugoj osobi koju odredi nadležno tijelo.

(8) Ovisno o pravomoćnoj odluci nadležnog tijela privremeno oduzeta novčana sredstva iz stavka 6. ovoga članka, ako su konvertirana u eure i uplaćena na jedinstveni račun državnog proračuna, evidentirat će se kao prihod državnog proračuna ili isplatiti okrivljeniku ili drugoj osobi koju odredi nadležno tijelo, odnosno ako nije moguće konvertirati u eure kod ovlaštenog mjenjača, dostavit će se Ministarstvu ili vratiti okrivljeniku ili drugoj osobi koju odredi nadležno tijelo.

(9) Privremeno oduzete vrijednosti u virtualnoj valuti predlagatelj osiguranja ili nadležno tijelo uplatit će u novčanik za virtualne valute kojeg je otvorilo Ministarstvo kod registriranog pružatelja usluga virtualne imovine te će Ministarstvu dostaviti obavijest o provedenoj transakciji.

(10) Iznimno od stavka 9. ovoga članka Ministarstvo može donijeti odluku o prodaji privremeno oduzetih vrijednosti u virtualnoj valuti koje su predane na upravljanje Ministarstvu.

(11) Materijalizirani vrijednosni papiri koji su predani na upravljanje Ministarstvu će se po zaprimanju čuvati u sefu Ministarstva ili u sefu poslovne banke kod koje Ministarstvo ima sklopljen ugovor o zakupu sefa, a za nematerijalizirane vrijednosne papire koji su predani na upravljanje Ministarstvu, Ministarstvo će upisati privremenu mjeru u odgovarajuće registre.

(12) Ukoliko prava iz vrijednosnih papira dospiju za vrijeme dok su povjereni na upravljanje Ministarstvu, Ministarstvo će ih kao depozit položiti na račun državnog proračuna sve do pravomoćnog okončanja sudskog postupka, nakon čega će se, ovisno o pravomoćnoj odluci nadležnog tijela, sredstva evidentirati kao prihod državnog proračuna ili isplatiti okrivljeniku ili drugoj osobi koju odredi nadležno tijelo.

(13) Protiv odluke Ministarstva iz stavka 10. ovoga članka protustranka može izjaviti pisani prigovor sudu koji je stvarno i mjesno nadležan za postupanje u kaznenom postupku u roku od tri dana od dana njezine dostave, a koji se Ministarstvu dostavlja u dva istovjetna primjerka.

(14) Ministarstvo će u roku od osam dana od dana zaprimanja pisanog prigovora isti zajedno s cjelokupnom dokumentacijom i očitovanjem Ministarstva na prigovor dostaviti sudu koji je stvarno i mjesno nadležan za postupanje u kaznenom postupku radi donošenja odluke o prigovoru.

(15) U slučaju prihvaćanja prigovora protustranka je dužna nadoknaditi eventualni gubitak vrijednosti privremeno oduzetih vrijednosti u virtualnoj valuti.

(16) Sredstva od prodaje privremeno oduzetih vrijednosti u virtualnoj valuti Ministarstvo će kao depozit položiti na račun državnog proračuna sve do pravomoćnog okončanja sudskog postupka, nakon čega će se, ovisno o pravomoćnoj sudskoj odluci, sredstva evidentirati kao prihod državnog proračuna ili isplatiti okrivljeniku ili drugoj osobi od koje su privremeno oduzeta.

(17) Protustranka nema pravo na kamate na sredstva iz stavaka 3., 5., 6., 9., 11., 12. i 16. ovoga članka.

Članak 8.

(1) Ministarstvo će u roku od 60 dana od dana zaprimanja pravomoćne odluke tijela kojom se privremeno oduzeta imovina vraća okrivljeniku ili drugoj osobi koju odredi nadležno tijelo, istu vratiti.

(2) Iznimno od odredbe stavka 1. ovoga članka, Ministarstvo je dužno predati protivniku osiguranja sredstva od prodaje, najma ili zakupa iz članka 4. stavka 14., članka 5. stavka 12., članka 6. stavka 9. i članka 7. stavka 16. ove Uredbe u roku od 30 dana od pravomoćnosti presude kojom je sud odbio prijedlog za oduzimanje imovinske koristi ostvarene kaznenim djelom.

Članak 9.

Ministarstvo će u Izvješću o provedbi Godišnjeg plana upravljanja nekretninama i pokretninama u vlasništvu Republike Hrvatske izvijestiti Vladu Republike Hrvatske o učincima provedbe ove Uredbe.

ZAVRŠNE ODREDBE

Članak 10.

Danom stupanja na snagu ove Uredbe prestaje važiti Uredba o uvjetima i načinima upravljanja privremeno oduzetom imovinom u kaznenom postupku (»Narodne novine«, broj 103/18.).

Članak 11.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/63
 Urbroj: 50301-27/15-25-3
 Zagreb, 11. rujna 2025.

Predsjednik
 mr. sc. Andrej Plenković, v. r.